29/03/2010 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Remisión de resolución

Resolución da Dirección Xeral de Industria, Enerxía e Minas, pola que se autoriza administrativamente e se inclúe no réxime especial de produción de enerxía eléctrica unha modificación substancial da planta de coxeración que Maderas Ornanda, S. A. posúe nas súas instalacións de Porto do Son (A Coruña) ANTECEDENTES DE FEITO Primeiro. Con data 10 de febreiro de 1995, a Dirección Xeral de Industria resolveu autorizar administrativamente a Maderas Ornanda, S. A. unha planta de coxeración nas súas instalacións de Porto do Son (A Coruña), e outorgarlle a condición de autoxerador eléctrico. Segundo. Con data 29 de setembro de 1995, a Dirección Xeral de Industria resolveu aprobar o proxecto reformado de execución da planta de coxeración citada, tendo as seguintes características técnicas básicas: Tres grupos motoxeradores, compostos cada un de motor de gasóleo e de alternador síncrono trifásico de 1.280 kW, factor de potencia 0,8 e tensión 380 V. Tres transformadores elevadores de 1.600 kVA de potencia nominal cada un, con relación de transformación 0,4/20 kV. Equipos auxiliares de protección, control e medida. Terceiro. Con data 20 de agosto de 2009, Sofia Rosario Jaime Eugenio De Elio Viniegra, en representación de Maderas Ornanda, S. A., solicitou autorización administrativa e recoñecemento de instalación acollida ao réxime especial de produción de enerxía eléctrica para unha modificación substancial da citada planta de coxeración. Cuarto. Con data 11 de novembro de 2009 publicouse no Boletín Oficial da Provincia da Coruña n.º 241, e con data 16 de novembro de 2009 no Diario Oficial de Galicia n.° 224, a solicitude de autorización administrativa indicada no antecedente de feito terceiro, sen que se presentase alegación algunha. As características fundamentais son as seguintes: Solicitante: Maderas Ornanda, S. A. Domicilio Social: Lg. Miñortos, s/n - Porto do Son Denominación: Modificación da instalación de coxeración Situación: Porto do Son Descricións técnicas: Substitución dos tres motores de gasoil da planta de coxeración ubicada no lugar de Miñortos (Porto do Son) por un grupo motor-xerador de gas natural de 495 kW de potencia e 400 kV de tensión de xeración, acoplado a un transformador-elevador existente de 1600 kVA de potencia. Substitución dun transformador de 1.600 kVA por outro de 50 kVA de potencia de servizos auxiliares e reforma da instalación de MT, equipos de medida e cadros eléctricos. Modificación dos circuítos de refrixeración e recuperación térmica. Quinto. Con data 20 de xaneiro de 2010, o Departamento Territorial da Consellería de Economía e Industria da Coruña emitiu informe favorable á solicitude de autorización administrativa. Sexto. Con data 2 de marzo de 2010, Maderas Ornanda, S. A. presentou documentación adicional necesaria para continuar ca tramitación do procedemento. FUNDAMENTOS DE DEREITO Primeiro.0 artigo 28 da Lei 54/1997, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración Autonómica. Segundo. O artigo 4.1 do Decreto 661/2007, do 25 de maio, polo que se regula a actividade de produción de enerxía eléctrica en réxime especial, establece que o recoñecemento da condición de instalación de produción acollida ao réxime especial de produción de enerxía eléctrica corresponde aos órganos das comunidades autónomas. Terceiro. O artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de enerxía. Cuarto. Na tramitación tivéronse en conta as normas de procedemento contidas no Real Decreto 1955/2000, do 1 de decembro, no Real Decreto 661/2007, do 25 de maio, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede RESOLVO Primeiro. Autorizarlle administrativamente a Maderas Ornanda, S. A. a modificación substancial da planta de coxeración que posúe nas súas instalacións de Porto do Son (A Coruña), segundo o anteproxecto “Modificación de Instalación de Cogeneración Maderas Ornanda, S. A.”, redactado pola enxeñeira industrial María Isabel Quintanilla Martínez, colexiada n.° 1.660, e visado polo Ilustre Colexio Oficial de Enxeñeiros Industriais de Galicia o 17 de agosto de 2009 co número C0092414. Segundo. Recoñecerlle á modificación da instalación que por esta resolución se autoriza a condición de instalación acollida ao réxime especial de produción de enerxía eléctrica regulado polo Real Decreto 661/2007, do 25 de maio, e encadrala no subgrupo a.1.1 do artigo 2 do devandito Real Decreto. Todo isto de acordo coas seguintes condicións: Primeira. Maderas Ornanda, S. A. presentará ante o Departamento Territorial da Consellería de Economía e Industria da Coruña, no prazo de seis meses, contados a partir do día seguinte ao da notificación da presente Resolución, o proxecto de execución da modificación substancial autorizada, que deberá incluír un plan de desmantelamento dos equipos substituídos. Segunda. Para introducir modificacións nas instalacións que afecten a datos básicos do anteproxecto será necesaria a previa autorización desta Dirección Xeral. Terceira. A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, sobre réxime de instalación, ampliacion e traslado de industrias, ou por incumprimento das condicións impostas. Cuarta. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Quinta. Como requisito necesario para a aplicación do réxime especial á devandita instalación, o titular e/ou explotador deberá inscribila no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia, creado pola Orde da Consellaría de Industria e Comercio do 5 de xullo de 1995 (DOG do 14 de xullo), para o cal acreditará o cumprimento das condicións previstas no artigo 12 do Real Decreto 661/2007, do 25 de maio, e presentará a documentación que figure nas instrucións que dite esta dirección xeral en desenvolvemento da citada orde. Contra esta resolución, que non é definitiva en vía administrativa, poderase interpoñer recurso de alzada perante o Conselleiro de Economía e Industria da Xunta de Galicia, no prazo dun mes, contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 4 de marzo de 2010. O director xeral de Industria, Enerxía e Minas Ángel Bernardo Tahoces